b'\n_START_ARTICLE_\nMo\xc5\xbeberk\n_START_SECTION_\nZemljepisna lega\n_START_PARAGRAPH_\nMo\xc5\xbeberk le\xc5\xbei sredi tako imenovane Mo\xc5\xbeber\xc5\xa1ke kotline severno od Vrbskega jezera, ki je del ve\xc4\x8dje Celov\xc5\xa1ke kotline. Mo\xc5\xbeber\xc5\xa1ko obmo\xc4\x8dje le\xc5\xbei med Osojskimi Turami na zahodu in Gosposvetskim poljem na vzhodu. _NEWLINE_Srednjeve\xc5\xa1ki \xc5\xbeupniji Mo\xc5\xbeberk in Tigr\xc4\x8de sta obsegali prakti\xc4\x8dno vse ozemlje Mo\xc5\xbeber\xc5\xa1ke kotline, na severu in zahodu pa sta segali tudi preko nje.\n_START_SECTION_\nZgodovina\n_START_PARAGRAPH_\nObmo\xc4\x8dje okoli Mo\xc5\xbeberka je bilo naseljeno \xc5\xbee vsaj v rimski dobi, o \xc4\x8demer pri\xc4\x8dajo arheolo\xc5\xa1ke najdbe iz tistih \xc4\x8dasov. Po prihodu Slovanov v Vzhodne Alpe je bila ustanovljena samostojna kne\xc5\xbeevina Karantanija, kraji okoli Mo\xc5\xbeberka pa so se nahajali v neposredni bli\xc5\xbeini njenega politi\xc4\x8dnega sredi\xc5\xa1\xc4\x8da, Krnskega gradu na Gosposvetskem polju. _NEWLINE_Po priklju\xc4\x8ditvi Karantanije v frankovsko cesarstvo Karla Velikega je obmo\xc4\x8dje Mo\xc5\xbeberka pridobivalo na pomenu v politi\xc4\x8dnem \xc5\xbeivljenju de\xc5\xbeele. V utrdbi, ki se v pisnih virih navaja pod nazivom Mosapurch oziroma Blatograd, je sredi 9. stoletja odra\xc5\xa1\xc4\x8dal bodo\xc4\x8di vzhodnofrankovski kralj in cesar Svetega rimskega cesarstva, Arnulf Koro\xc5\xa1ki. Po njegovem prevzemu oblasti je postal Mo\xc5\xbeberk ena od uradnih cesarskih rezidenc (nem\xc5\xa1ko Kaiserpfalz)._NEWLINE_Kasneje je ozemlje okoli Mo\xc5\xbeberka pre\xc5\xa1lo v last gori\xc5\xa1kih grofov in Habsbur\xc5\xbeanov, tako da je bil Arnulfov grad prepu\xc5\xa1\xc4\x8den propadanju in postal popolnoma opu\xc5\xa1\xc4\x8den vsaj do 16. stoletja. Njegove razvaline je mo\xc5\xbeno videti \xc5\xa1e danes, njegovo politi\xc4\x8dno funkcijo pa je prevzel bli\xc5\xbenji Grad Mo\xc5\xbeberk._NEWLINE_Ob\xc4\x8dina Mo\xc5\xbeberk je bila ustanovljena leta 1850. Leta 1899 sta se od nje odcepili katastrski ob\xc4\x8dini Sv. Peter in Tigr\xc4\x8de ter skupaj ustanovili lastno ob\xc4\x8dino. V avstrijski ob\xc4\x8dinski reformi leta 1973 se je ob\xc4\x8dina Tigr\xc4\x8de ponovno priklju\xc4\x8dila obnovljeni in pove\xc4\x8dani ob\xc4\x8dini Mo\xc5\xbeberk.\n_START_SECTION_\nSlovenska kulturna zgodovina\n_START_PARAGRAPH_\nMo\xc5\xbeberk in okolica sta bila vse od \xc4\x8dasov Karantanije do sredine 19. stoletja poseljena z ve\xc4\x8dinsko slovensko govore\xc4\x8dim prebivalstvom. Obmo\xc4\x8dje je sicer ve\xc4\x8d stoletij le\xc5\xbealo tik ob slovensko-nem\xc5\xa1ki jezikovni meji, zato je bilo zelo kmalu podvr\xc5\xbeeno drugemu valu germanizacije, ki se je s podporo nem\xc5\xa1kega velekapitala za\xc4\x8dela izvajati v 2. polovici 19. stoletja. Kljub  organiziranemu ponem\xc4\x8devanju je Blatograjsko vse do konca 1. svetovne vojne ohranilo dovolj slovenskega elementa, da je spadalo med ozemeljske zahteve slovenske strani na Koro\xc5\xa1kem in bilo kot tako vklju\xc4\x8deno  v cono B plebiscitnega ozemlja. _NEWLINE_V Mo\xc5\xbeberku je med letoma 1827 in 1844, v zgodnjem obdobju slovenskega narodnega preporoda, deloval duhovnik, pisatelj, etnograf in jezikoslovec Urban Jarnik. Jarnik je vzdr\xc5\xbeeval \xc5\xbeivahne stike s slovenskimi avtorji in narodnimi buditelji na Kranjskem in_NEWLINE_\xc5\xa0tajerskem, tako tudi s Pre\xc5\xa1ernom in Slom\xc5\xa1kom. Slom\xc5\xa1kova znamenita pridiga  Dol\xc5\xbenost svoj jezik spo\xc5\xa1tovati  o ljubezni do maternega jezika in slovenstva , ki jo je imel na Jarnikovo pobudo ravno v blatograjski \xc5\xbeupnijski cerkvi na binko\xc5\xa1tni ponedeljek leta 1838, pri\xc4\x8da o slovenski jezikovni podobi Mo\xc5\xbeberka in okolice v 1. polovici 19. stoletja.\n_START_SECTION_\nPrebivalstvo\n_START_PARAGRAPH_\nMo\xc5\xbeberk je imel po popisu prebivalstva iz leta 2001 4.463 prebivalce, od tega je bilo 96,0\xc2\xa0% avstrijskih,  1,4\xc2\xa0% pa nem\xc5\xa1kih dr\xc5\xbeavljanov._NEWLINE_81,3% prebivalstva ob\xc4\x8dine se je izreklo za pripadnike katoli\xc5\xa1ke veroizpovedi, 7,2\xc2\xa0% pa se je pri\xc5\xa1tevalo k evangeli\xc4\x8danom. 8,2\xc2\xa0% prebivalcev se ni izreklo za nobeno od uradnih veroizpovedi.\n_START_SECTION_\nArheolo\xc5\xa1ke najdbe\n_START_PARAGRAPH_\nObmo\xc4\x8dje med Mo\xc5\xbeberkom in Tigr\xc4\x8dami na severni strani Vrbskega jezera je bilo poseljeno \xc5\xbee vsaj v rimskih \xc4\x8dasih. O tem pri\xc4\x8dajo \xc5\xa1tevilne izkopanine. Pri izkopavanjih na cerkvenem gri\xc4\x8du pri Tigr\xc4\x8dah, kjer naj bi se nahajala rimska pode\xc5\xbeelska Villa rustica, so med drugim odkrili kipec gr\xc5\xa1ko-rimskega jezdeca in marmornato glavo rimskega cesarja. Tudi v Sv. Petru pri Mo\xc5\xbeberku so bili odkriti ostanki anti\xc4\x8dnih zgradb iz marmorja._NEWLINE_Rimski nagrobni kamni so vgrajeni v zidove \xc5\xbeupnijske cerkve Sv. Mihaela in Sv. Jurija v Mo\xc5\xbeberku, pa tudi v nekatere od okoli\xc5\xa1kih podru\xc5\xbeni\xc4\x8dnih cerkva.\n_START_SECTION_\nGrb\n_START_PARAGRAPH_\nGrb Mo\xc5\xbeberka prikazuje, po uradnem blazonu: "na zlatem \xc5\xa1\xc4\x8ditu na zelenem hribu stoje\xc4\x8do \xc4\x8drno ru\xc5\xa1evino (v obliki Arnulfove trdnjave), pred katero stoji zelen hrast". _NEWLINE_Grb in zastava sta bila ob\xc4\x8dini dodeljena  17. aprila 1961. Zastava je rumeno-zelena, z vklju\xc4\x8denim grbom.'